Երեկ Բաքվում իր աշխատանքները սկսեց Տնտեսական համագործակցության կազմակերպության գագաթնաժողովը, որին մասնակցում են այդ կառույցի անդամ երկրների բարձրաստիճան պաշտոնյաներ` նախագահներ, վարչապետներ, արտգործնախարարներ: Ըստ մեր ունեցած տեղեկությունների, Բաքու պիտի ժամաներ նաև Ռուսաստանի նախագահ Վլադիմիր Պուտինը, սակայն նա փոխել է իր մտադրությունն ու հրաժարվել: Հավանաբար, Պուտինը չի ցանկացել իջեցնել իր «նշաձողը»: Բայց ահա, ի թիվս այլ երկրների ղեկավարների, Բաքվում է նաև Հյուսիսային Կիպրոսի թուրքական հանրապետության արտաքին գործերի նախարարը, որն ընդգրկվել է Թուրքիայի պատվիրակության կազմում: Ադրբեջանական լրատվամիջոցները լայնորեն արդեն լուսաբանում են այս պաշտոնյայի այցը, գրում այն մասին, որ նրան ընդունել են մեծ պատիվներով: Գագաթնաժողովի բացման ժամանակ այս պաշտոնյան նստել է ճանաչված երկրների ղեկավարների կողքին, ինչը նշանակում է, որ առնվազն Թուրքիան և Ադրբեջանը ճանաչում են այս երկիրը: Եթե նա գագաթնաժողովի մասնակից է, ուրեմն ճանաչում են նաև այն բոլոր երկրները, որոնք հանդիսանում են Տնտեսական համագործակցության կազմակերպության անդամ: